Tárgy: Döntés díjmentes parkolási időszak meghatározásáról a 2024. év végi ünnepi időszakban, valamint a 2025. évre vonatkozóan továbbá javaslattétel a 2025. évi díjakra

Melléklet: módosító rendelet tervezet



**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETE**

**PÉNZÜGYI, VÁROSFEJLESZTÉSI, KULTURÁLIS ÉS IDEGENFORGALMI**

**BIZOTTSÁGÁNAK**

**2024. november 27.-i ülésére**

|  |  |
| --- | --- |
| ELŐTERJESZTŐ: | Márton Béla, képviselő |
| AZ ELŐTERJESZTÉST KÉSZÍTETTE: | Márton Béla parkolóiroda vezető,  Regényiné dr. Börczi Vera aljegyző |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 11/2015.(IV.09.) önkormányzati rendelet  129/2023.(X.27.) sz. Önkormányzati hat. |
| SZÜKSÉGES DÖNTÉS:  HATÁROZAT/RENDELET | határozat (díjmentes munkaszüneti napok meghatározásáról) |
| SZÜKSÉGES TÖBBSÉG: | egyszerű többség |
| TERJEDELEM:  MELLÉKLET: | 2 oldal előterjesztés  módosító rendelet tervezete |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Pénzügyi, Városfejlesztési, Kulturális és Idegenforgalmi Bizottságának 2024. november 27. napján tartandó ülésére**

**ELŐTERJESZTÉS CÍME: Döntés díjmentes parkolási időszak meghatározásáról a 2024. év végi ünnepi időszakban, valamint a 2025. évre vonatkozóan továbbá javaslattétel a 2025. évi díjakra**

**ELŐTERJESZTŐ:** **Márton Béla képviselő, parkolóiroda vezető**

**ELŐTERJESZTÉST KÉSZÍTETTE: Márton Béla parkolóiroda vezető, Regényiné dr. Börczi Vera aljegyző**

**Tisztelt Bizottság!**

Márton Béla, mint a Harkányi Parkoló Iroda vezetője a 11/2015.(IV.09.) önkormányzati rendelet 5.§ (6) bekezdésére tekintettel – amely szerint „A Munka törvénykönyvéről szóló 2012. évi I. törvény 102. § (1) bekezdésében megjelölt munkaszüneti napokon a fizető parkoló zóna díjfizetés nélkül vehető igénybe” - átnézte a jövő évi ünnepnapokat és a 2012. évi I. törvény (a Munka törvénykönyve) 102.§ (1) bekezdésében hivatkozott munkaszüneti napokat. Ezek alapján megállapítható, hogy a 2025. évben a helyi rendeletnek megfelelően, az Mt. hivatkozott rendelkezése szerint parkolási díj mentes napnak számítanak az alábbi naptári napok:

**Az Mt. 102.§ (1) bekezdése szerinti munkaszüneti napok:**

január 1.,

március 15.,

nagypéntek, (április 18.)

húsvéthétfő, (április 21.)

május 1.,

pünkösdhétfő, (június 9.)

augusztus 20.,

október 23.,

november 1. és

december 25–26.

A fentiek szerint megállapítható, hogy 2025. évben a húsvéti ünnepek esetében a nagyszombat (április 19.), a húsvét vasárnap (április 20.), továbbá pünkösdvasárnap (június 8.) és a szentesete (december 24., szerda) nincs a díjmentes időszakban.**Ezen napok díjmentesként való meghatározására tett javaslatot a parkolóiroda vezetője.**

A tavalyi évben a képviselő-testület a karácsonyi-újévi ünnepek alatt a városba érkezők számára kedvezni kívánt azzal, hogy a karácsonytól újévig terjedő időszakban is díjmentessé tette a parkolást, ezzel pedig a parkolási közszolgáltatásban dolgozó kollégák részére is kiadhatóvá vált a nekik járó szabadság. **A parkolóiroda vezetője a 2024. évben is javasolja ezt az intézkedést, 2024. december 27. péntektől 2024. december 31. keddig tartó időszakra.** (2024. december 24. napja díjmentesként való meghatározásáról a képviselő-testület 129/2023.(X.27.) önkormányzati határozattal már a tavalyi évben döntött.)

A hivatkozott önkormányzati parkolórendelet 5.§ (6a) bekezdése szerint „A Képviselő-testület mérlegelési jogkörében, indokolt esetben, normatív döntésével meghatározhat olyan napot vagy időszakot, amikor a parkoló zóna díjfizetés nélkül vehető igénybe.”

Mivel a fogyasztóvédelmi hatóság a korábbiakban kérte az önkormányzattól, hogy az ügyfelek hatékonyabb tájékoztatása céljából az órákon tüntessük fel a fenti rendelkezés alapján díjmentes (ún. piros betűs) időszakokat is, a jövő évi tájékoztató elkészítése és megfelelő időben való kihelyezhetősége érdekében javasoljuk, hogy a képviselő-testület már most döntsön a húsvéti és pünkösdi ünnepek továbbá szenteste parkolási rendjéről, és a rendelet 5.§ (6a) bekezdésének alkalmazásával nyilvánítsa díjmentessé az ünnepek közé ékelődött, de Mt. 102.§ (1) bekezdése által nem említett ünnepnapokat is, jelesül a 2025. húsvét szombatját és vasárnapját (április 19-20.) valamint pünkösd vasárnapját (június 8.) és szentestét (december 24.) is.

A parkolódíjak jövő évi mértékére, azok változtatására az alábbi javaslat született:

A parkoló iroda vezetője az „A” díjosztályba tartozó gépjárművekre váltható napijegyek tekintetében 1200 Ft/napról 1500 Ft/napra emelést javasolt 2025. március 15. napi hatályba lépéssel, tekintettel arra is, hogy az automaták átállítása korábbi időpontra reálisan nem végezhető el. A módosítást a polgármesteri hivatal pénzügyi osztálya is javasolta. Az intézkedés nagyságrendileg 10-12 mFt plusz bevételt eredményezhet az önkormányzatnak. Az érintett napijegy díja 2022. 11. 01. napja óta nem változott. Egyéb parkolódíjak tekintetében az emelés nem indokolt.

A változás a parkolási díjakat szabályozó, a fizető parkolóhelyek működtetéséről szóló 11/2015. (IV.9.) önkormányzati rendelet 2. mellékeltének módosításával történhet meg, mely módosító rendelet tervezetet az előterjesztés tartalmazza.

**Hatásvizsgálat:**

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálateredményéről a helyi önkormányzat képviselő-testületét tájékoztatni kell.

**A tervezett rendeletmódosítás társadalmi hatása:** a parkolási napijegyek megváltása a korábbiakhoz képest némi többletköltséget jelent a szolgáltatás igénybevevője számára, azonban hosszabb időtartamú (4,5 órát meghaladó) parkolás esetén a napidíj alkalmazása az óradíjhoz képest kedvezőbb.

**Környezeti és egészségi következménye**: nem kell számolni ilyen hatással.

**Adminisztratív következmények**: az automaták átállítása hosszabb időt vesz igénybe, reálisan 2025. év első negyedévben lehet elvégeztetni. A rendelet elfogadása és hatályba lépése között megfelelő idő áll rendelkezésre a szolgáltatást igénybe vevők tájékoztatására az új díjtételről, mely mind az önkormányzat hivatalos közzétételi módjain, mind az automatákon megtörténik.

**A rendelet megalkotásának szükségessége, a jogalkotás elmaradásának várható következményei:** a módosuló díj 2022.11.01. óta változatlan, emelése indokolt. A rendelet megalkotásával az önkormányzat saját bevételeiben növekedés várható. A jogalkotás elmaradása esetén a saját bevételekben a parkolási díjak tekintetében nem várható emelkedés.

**A rendelet alkalmazásához szükséges személyi, szervezeti, tárgyi és pénzügyi feltételek:** rendelkezésre állnak.

Mindezek alapján kérjük a Tisztelt Bizottságot, hogy az előterjesztést és a módosító rendelet tervezetet áttekinteni szíveskedjenek és azok támogatása esetén alábbi határozati javaslatot, majd a parkolási napijegy díjának módosítása érdekében a módosító rendelet tervezetét fogadják el:

**Határozati javaslat**

*Döntés díjmentes parkolási időszakról a 2024. év végi ünnepi időszakban valamint a 2025. évre vonatkozóan*

Harkány Város Önkormányzatának Pénzügyi, Városfejlesztési, Kulturális és Idegenforgalmi Bizottsága javasolja a Képviselő-testületnek, hogy a fizető parkolóhelyek működtetéséről szóló 11/2015. (IV. 09.) számú önkormányzati rendelet 5. § (6a) bekezdésében kapott felhatalmazás alapján, figyelemmel a rendelet 5.§ (6) bekezdésében foglalt hivatkozásra is, 2024. december 27-31-ig (péntek-kedd) tartó időszakban valamint 2025. április 19. és 20. napján (húsvét szombatja és húsvét vasárnap), 2025. június 8. napján (pünkösd vasárnapja), továbbá 2025. december 24. napján (szenteste) egész nap díjmentes parkolást biztosítson Harkány területén a kijelölt parkoló zónák vonatkozásában.

Az intézkedés indoka az, hogy a rendelet szerint, mivel az a Munka törvénykönyvéről szóló 2012. évi I. törvény 102.§ (1) bekezdésében foglalt munkaszüneti napokra hivatkozik, és azokat parkolási díj mentes napokként jelöli meg, beékelődik négy parkolási díjköteles nap a 2025. évben, amely ugyan szintén ünnepnap, de az Mt. hivatkozott felsorolásában nem szerepel, így a jelenlegi formában a parkolási szolgáltatást igénybe vevők számára megtévesztő is lehet. Továbbá a 2024. évben karácsonytól újévig terjedő időszakban az önkormányzat a díjmentes parkolás lehetőségével kedvezni kíván azoknak, akik az év végi ünnepi időszakot a városban töltik, valamint a parkolási közszolgáltatásban dolgozó kollégák részére is kiadhatóvá válik a nekik járó szabadság. A bizottság javasolja a képviselő-testületnek, hogy ezen indok alapján a fenti napokat parkolási díj-mentessé nyilvánítsa.

A bizottság javasolja a képviselő-testületnek, hogy kérje fel a Jegyzőt, valamint a Parkoló Iroda Vezetőjét, hogy gondoskodjon a díjmentes parkolás megfelelő kihirdetéséről és az intézkedés végrehajtásáról.

Határidő: értelemszerűen

Felelős: Jegyző, Parkoló iroda vezetője

Harkány, 2024.11.21.

Márton Béla parkolóiroda vezető,

Regényiné dr. Börczi Vera, aljegyző s.k.