Tárgy: Döntés a helyi adókról szóló 31/2015. (XI.30.) önkormányzati rendelet módosításáról

Melléklet: Módosító rendelet tervezet

Melléklet: -



**E L Ő T E R J E S Z T É S**

**HARKÁNY VÁROS ÖNKORMÁNYZAT KÉPVISELŐ-TESTÜLETE**

**PÉNZÜGYI, VÁROSFEJLESZTÉSI, KULTURÁLIS ÉS IDEGENFORGALMI**

**BIZOTTSÁGÁNAK**

**2024. november 27-i ÜLÉSÉRE**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra, jegyző  Regényiné dr. Börczi Vera, aljegyző |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 31/2015. (XI.30.) sz. önkormányzati rendelet |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | egyszerű többség |
| TERJEDELEM:  MELLÉKLET: | 8 oldal előterjesztés  módosító rendelet tervezet |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Pénzügyi, Városfejlesztési, Kulturális és Idegenforgalmi Bizottságának 2024. november 27-i ülésére.**

**ELŐTERJESZTÉS CÍME: Döntés a helyi adókról szóló 31/2015. (XI.30.) önkormányzati rendelet módosításáról**

**ELŐTERJESZTÉST KÉSZÍTETTE: Bacsáné dr. Kajdity Petra jegyző, Regényiné dr. Börczi Vera aljegyző**

***Melléklet: Rendelet-tervezet indokolással***

***Tisztelt Bizottság!***

Az önkormányzati saját bevételek az önkormányzat bevételeinek növekvő hányadát adják, tekintettel arra is, hogy a központi pénzügyi kormányzat részéről az önkormányzati rendszer kialakulása óta igény, hogy a saját bevételeket folyamatosan növelni kell, az önkormányzatok gazdasági önállósulása érdekében. Ezen saját bevételek között folyó bevételek, felhalmozási és tőkejellegű bevételek különböztethetőek meg. Az önkormányzatok saját folyó bevételei között a helyi adóbevételek képviselik a legnagyobb arányt. Az önkormányzatok adó-megállapítási joga arra terjed ki, hogy a helyi adókról szóló 1990. évi C. törvényben (továbbiakban Htv.) nevesített egyes adókat bevezesse, módosítsa, a már bevezetett adót hatályon kívül helyezze, az adó mértékét a törvényi adómaximumokra figyelemmel megállapítsa, a Htv. szerinti mentességeket, kedvezményeket további mentességekkel, kedvezményekkel - így különösen a lakások esetében a lakásban lakóhellyel rendelkező eltartottak számától, a lakáson fennálló, hitelintézet által lakásvásárlásra, lakásépítésre nyújtott hitel biztosítékául szolgáló jelzálogjog fennállásától, a lakásban lakóhellyel rendelkezők jövedelmétől függő mentességekkel, kedvezményekkel kibővítse-, az adózás részletes szabályait meghatározza. Az önkormányzat adómegállapítási jogát korlátozza, hogy az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének.

Harkány Város Önkormányzata Képviselő-testületének hatályos adó rendelete a helyi adókról szóló 31/2015. (XI.30.) önkormányzati rendelet (továbbiakban: R.) , melynek módosítása a jelen előterjesztés tárgya.

A Magyarország gazdasági stabilitásáról szóló 2011. évi CXCIV. törvény 32. §-a szerint adókötelezettséget megállapító, az adóalanyok körét bővítő, az adó mértékét növelő, illetve kedvezményt, mentességet megszüntető jogszabály kihirdetése és hatálybalépése között legalább 30 napnak kell eltelnie. Évközi módosítás naptári éven belül nem súlyosbíthatja az adóalanyok adóterheit.

Amennyiben tehát a képviselő-testület bármilyen szigorítást tervez a helyi adók tekintetében a jövő évre vonatkozóan, a 2025. január 1. napi hatálybaléptetéshez legkésőbb 2024. december 1. napján ki kell hirdetni a módosító rendeletet, így a döntés meghozatalára a jelen ülésen sor kell kerüljön.

Amint az ismert, a 2021-2022-es adóévekben az önkormányzatoknak nem volt lehetőségük arra, hogy bevételeiket a helyi adók emelésével, új adók bevezetésével, kedvezmények, mentességek csökkentésével vagy az adóalanyok körének bővítésével növeljék, mivel ezt a koronavírus világjárvány okán elrendelt veszélyhelyzetben kormányrendelet tiltotta meg. Emellett a helyi bevételek további jelentős elvonása is sújtotta az önkormányzatokat: az iparűzési adó csökkentése, idegenforgalmi adó átmeneti felfüggesztése, helyi díjak rögzítse.

Ezt követően a 2023. adóévtől volt ismét lehetőség a helyi adók szigorítására, ezzel a saját bevételek növelésére, amikor azonban az elszabaduló energia- és élelmiszerárak, infláció emelkedése okán kizárólag az idegenforgalmi adó mértékének minimális emelése történt meg, a többi adónem mértéke változatlan maradt, az adóalanyok érdekeit figyelembe véve. Változást jelentett még az építményadó esetében az életvitelszerű mentesség kérelmezésének előbbre hozott határideje, ami azonban nem a mentességre jogosultak körét, hanem a mentességre való jogosultság igazolásának módját és határidejét érintette.

A már említettek szerint a központi pénzügyi kormányzat elvárja az önkormányzatoktól a saját bevételek, gazdasági önállóság növelését, ezzel párhuzamosan a kötelező önkormányzati feladatok finanszírozási rendszere évek óta változatlan, az állami támogatás növekedése nem követi a nemzetgazdasági folyamatok által eredményezett kiadási szint emelkedését, így egyre magasabb arányú saját forrást kell biztosítani az egyes feladatok ellátásához, melynek a már említettek szerint egyik legjelentősebb tétele a helyi adóbevételek köre.

A 2020-2024 évekre vonatkozó gazdasági program VIII. pontja tartalmazza az adópolitika célkitűzéseit. A program is rögzíti, hogy az adóbevételek az önkormányzat költségvetésének fontos és kiemelt részét képezik, és hogy az elmúlt években sokat javult az adófizetési morál, valamint az adóbeszedés hatékonysága. A gazdasági program X.1.3. pontjában az operatív intézkedések között főbb célként meghatározásra került az adóbevételek növelése. Ezzel kapcsolatban megjelölésre került az adóbeszedés hatékonyságának fokozása és az adó eltitkolás mértékének visszaszorítása is. A jelen módosítással tervezett változások az adópolitika céljainak a megvalósítását szolgálják még annak tükrében is, hogy az új önkormányzati ciklus miatt új gazdasági program megalkotása és esetlegesen az adópolitika vonatkozásában új célkitűzések meghatározása válik szükségessé.

Javasolt az alábbi célkitűzések megfogalmazása (és gazdasági programba történő beemelése) az új adópolitika tekintetében:


* Biztos bevételi forrás a költségvetési támogatással le nem fedezett üzemeltetési és – pályázati forrás hiányában – fejlesztési feladatok finanszírozására. (Ez esetünkben az építményadó mértékének folyamatos figyelésével, és valorizációjával biztosítható: 2007. év óta az építményadó mértékében változás nem történt, valorizációra nem került sor.)
* Megvalósuljon az igazságos teher-eloszlás, melyet a differenciált építményadó mértékrendszer is szolgál (központi területen lévő ingatlanok, üdülőingatlanok, szolgáltatási tevékenységre szolgáló ingatlanok, stb. eltérő adómértéke, életvitelszerű lakhatás esetén a mentesség Htv. szerinti lakás fogalmához kötése.)
* Ne hasson az adórendelet a vállalkozások fejlesztési elképzelései ellen, azaz a vállalkozások ingatlanjainak túlzó adóztatása ne történjen meg. (a tervezetben ezt a célt szolgálná azon szolgáltatási tevékenységet végző vállalkozások adótétele, akik az építményadó mellett telekadót is fizetnek, valamint az ipari park övezetben ingatlant vásárló vállalkozások eltérő telekadó mértéke.)

Az Állami Számvevőszék az ingatlanadóztatás körébe tartozó vizsgálatai során az adópolitika céljainak való megfelelés mellett kiemelten vizsgálja azon, már említett garanciális elveket, melyeket a Htv. határoz meg az adómegállapítási jog korlátozása tekintetében:

A Htv. 7. § g) pont alapján *„az önkormányzat adómegállapítási jogát korlátozza: az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének.”*

Helyi sajátosságok:

Harkány város területén rendkívül magas a nem Htv. szerinti lakásfogalom alá tartozó ingatlanok száma, mindemellett magas az adótárgyak száma az építményadó tekintetében. A 2024. év vonatkozásában az alábbi tábla mutatja be az adatokat az adótárgy típusának megoszlása tekintetében(építményadó vonatkozásában):



A Htv. szerinti lakásfogalomnak a fentiek szerint 1390 adótárgy feleltethető meg, ez csupán az összes adótárgy 23 %-a, így a Htv. szerinti lakásfogalomhoz, és a lakóhelyhez kapcsolódó életvitelszerűséghez kötődő mentesség indokolható módosítás.

Mivel a városközponti terület szorosan a gyógyfürdő üzemeltetést, mint közfeladatot végző többségi önkormányzati tulajdonban álló Harkányi Gyógyfürdő Zrt. (mint városközponti terület) szomszédságában álló területeket jelenti (R. 26. § (2) bekezdés), és ezek forgalmi értéke is magasabb, ezért indokolt az eltérő, magasabb adómérték (1.200,- Ft/m2) használata.

Az utóbbi évek pályázati beruházásának eredménye az ipari park létrehozása, melyben található ingatlanok a vállalkozások fejlesztési elképzeléseinek alapjául szolgálhatnak. Ennek megvalósítása érdekében az ott lévő ingatlanok tekintetében eltérő, alacsonyabb telekadó mérték alkalmazása javasolható.

Önkormányzat gazdálkodási követelményei:

A fentiekben már kifejtésre került az adópolitika céljainak és az adórendeletnek az összevetése. Az önkormányzat gazdálkodási követelményei mindenképpen indokolják a jelenlegi struktúra megtartása mellett az adómérték emelését. Az Önkormányzat 2024. évi költségvetésében betervezett 493.000.000,- Ft-os közhatalmi bevétel (eredeti előirányzat) a bevételek 20,1 %-át teszi ki. Az adómértékek módosítására az építményadó tekintetében 2007. év óta nem került sor, így a fogyasztói árindex változása miatt a 1.200,-Ft/m2 adómértéket vizsgálva már 2.778,- Ft-os adómértéket alkalmazhatna az Önkormányzat 2.950,- Ft/m2 adómaximum mellett. A jelenlegi módosítással a maximális adómérték emelése nem történne meg, hanem kizárólag a kisebb adómértékek tekintetében történne emelés.

A módosítás előkészítése során vizsgáltuk az adóztatási kiadásokat is. A vizsgálat során a lezárt 2023. évi adatokat vettük alapul akként, hogy 1.000,- Ft helyi adóbevételre vonatkozóan néztük meg az adóztatás költségeit. Az államháztartásról szóló 2011. évi CXCV. törvény és a 15/2019. (XII. 7.) PM rendelet szerint az éves költségvetési beszámolóban kimutatásra kerülnek az adóztatási tevékenységgel összefüggő kiadások (személyi jellegű és dolog), valamint a kapcsolódó létszámadatok. Az adóztatási tevékenységet jelenleg 4 fő köztisztviselő látja el, a 2023. évben 25.727.540,- Ft kiadással. (1 fő köztisztviselőre eső kiadás 6.431.885,- Ft) A helyi adóbevétel (beszámoló B34 és B35 rovata, a késedelmi pótlékkal most nem számolunk) a 2023. évben 496.192.273,- Ft bevétel 1 fő köztisztviselőre eső összege 124.048.068,- Ft. Fentiekre tekintettel az 1.000,- Ft helyi adóbevételre 50 Ft körüli adóztatási költség jut, ami a refereanciaértékkel megegyező mértékű.

Ha ehhez hozzámérjük azt, hogy magas az adótárgyak száma (vagyoni típusú adók ügyintézését 2 fő ügyintéző látja el), akkor megállapíthatjuk, hogy az adóhatóság költségei nem voltak túlzottak a bevételhez mérten.

Adóalanyok teherviselő képessége

Az adó mértékének megállapítása során szükséges figyelemmel lenni az adóalanyok teherbíró képességére is, ehhez a KSH által közzétett egy lakosra jutó személyi jövedelemadó alap képezte a számítás alapját. A számítást a 2022. év vonatkozásában végeztük el a közzétett legutolsó személyi jövedelemadó adat (bruttó: 1.597.690,- Ft, nettó 1.062.463,85 Ft) szerint. Harkány város állandó népessége 5.388 fő, lakónépessége 4.689 fő volt a 2022. év vonatkozásában. A lakásállomány pedig 2373 darab ingatlant jelentett. A fogalom magyarázatokat lábjegyzetben jelöltük.[[1]](#footnote-1)

A fentiek alapján a háztartások átlagos száma 2,27 fő, a háztartások átlagos nettó jövedelme 2.412.371,- Ft.

A Htv. szerinti lakás ingatlanok vonatkozásában átlagos nagyság tekintetében 100 m2-rel számolhatunk, az Üh. övezetbe sorolt ingatlanoknál az átlagos méret 57 m2 területnagyságot jelent. A rendeletmódosítás elfogadása esetén lakás vonatkozásában az R. 10. § (2) bekezdése alapján a Htv. szerinti lakások 800,- Ft-tal, az üdülők 1.000,- Ft-tal adóznának.

|  |  |  |  |
| --- | --- | --- | --- |
| Ingatlan típusa | Átlagos hasznos alapterület | Adómérték | Fizetendő adó |
| Lakás | 100 m2 | 800,- Ft | 80.000,- Ft |
| Üdülő | 57 m2 | 1000,- Ft | 57.000,- Ft |

|  |  |  |  |
| --- | --- | --- | --- |
| Ingatlan típusa | Fizetendő adó | Háztartások jövedelme | Teherviselő képesség  (fizetendő adó mértéke a háztartások jövedelme arányában) |
| Lakás | 80.000,- Ft | 2.412.371,- Ft | 3,3 % |
| Üdülő | 57.000,- Ft | 2.412.371,- Ft | 2,4 % |

A Htv. szerint lakás esetében az R.-ben foglalt feltételek fennállása esetén továbbra is megállapítható a mentesség.

A módosítás az idegenforgalmi adó mértékének emelését is tartalmazza. Itt egy átlagos négy fős egy hétre (6 éjszakára) ideérkező család esetében (2 kiskorú gyermekkel) csak a szülők esetében áll fenn idegenforgalmi adó fizetési kötelezettség. Ez azt jelenti, hogy a 550,- Ft-ról 700,- Ft-ra történő emelés 1800,- Ft többletkiadást jelentene egy család esetében egy hetes itt tartózkodás esetében. A Harkány területén szálláshelyszolgáltatási tevékenységet végző magánszemélyek, vállalkozások terheit az emelés nem érinti, hiszen ők csak az adó beszedésére kötelezettek.

**Összefoglalva: a módosító rendelet tervezete az alábbi változásokat tartalmazza:**

1. Építményadó:
2. Adómentesség tekintetében történő változás:

|  |  |
| --- | --- |
| Módosítás előtt | Módosítás után |
| életvitelszerű ottlakás esetén adómentesség:   * lakás, lakóház ingatlanra (5.§ (1) bekezdés a) pontja) * a rendezési terv szerinti Üh. övezetbe sorolt és a rendezési terv szerinti Mk-7 és Mk-8 övezetbe sorolt ingatlanra (5.§ (1) bekezdés d) pontja) | életvitelszerű ottlakás esetén adómentesség   * kizárólag a Htv. szerinti lakás-fogalomnak megfelelő építményre (Htv. 52.§ 8. *lakás:* a lakások és helyiségek bérletére, valamint elidegenítésükre vonatkozó egyes szabályokról szóló [1993. évi LXXVIII. törvény 91/A. §-a 1–6. pontjában](https://njt.hu/jogszabaly/1993-78-00-00) foglaltak alapján ilyennek minősülő és az ingatlan-nyilvántartásban lakóház, lakóépület, lakás, kastély, villa, udvarház megnevezéssel nyilvántartott, vagy ilyenként feltüntetésre váró ingatlan;) * a R. 5.§ (1) bekezdés d) pontjában foglalt építmények adómentessége megszűnik. (A rendezési terv szerinti Üh. övezetbe sorolt és a rendezési terv szerinti Mk-7 és Mk-8 övezetbe sorolt ingatlan, amelyben annak magánszemély tulajdonosa vagy a magánszemély tulajdonosnak a Ptk. szerinti közeli hozzátartozója lakóhelyként életvitelszerűen használ.) |
| az életvitelszerű ottlakáson alapuló mentességre való jogosultságot legkésőbb az adott adóév január 16. napjáig kell igazolni, melyhez mellékelni kell az tulajdonos vagy a bentlakó közeli hozzátartozója nevére kiállított három db közüzemi számlát vagy csekket. | a mentességhez az életvitelszerű ottlakásnak legalább 1 éven keresztül megszakítás nélkül fenn kell állnia, igazolására három csekket/számlát kell csatolni, melyek közül egyik a szemétszállítási számla, kivéve ahol egyedi szerződés nem köthető pl. társasházi lakás. A mentesség igénylésének határideje marad. |

1. Adómérték változás:

* 10.§ (1) bekezdés: központi területen elhelyezett építmények után: 1200.- Ft/m2 nem változik!
* 10.§ (2) bekezdés: **központi területen kívüli** építmény:

|  |  |
| --- | --- |
| Módosítás előtt | Módosítás után |
| 1. Szálloda, vendéglátó, kereskedelmi és egyéb szolgáltató tevékenységre használt ingatlan (ingatlanrész) kivéve bérleményként hasznosított ingatlan után 600.-Ft/m2 | 1. szálláshely-szolgáltatásra, kereskedelmi tevékenységre, ipari tevékenységre használt és a fenti tevékenységet végzőkről vezetett nyilvántartásban szereplő ingatlanon lévő építmény, kivéve a telekadó fizetési kötelezettség hatálya alá tartozó ingatlanon lévő építmény: 800 Ft/m2 |
| 1. Üdülők, társasüdülők vagy bérleményként hasznosított ingatlanok, ingatlanrészek után 800.- Ft/m2 | 1. Htv. szerinti üdülő építmény és bérlemény: 1000 Ft/m2 |
| 1. Az a.) és b.) pont alá nem tartozó minden egyéb építmény után 600.- Ft/m2 | 1. telekadófizetési kötelezettségű telken lévő kereskedelmi tevékenységre, ipari tevékenységre használt és a fenti tevékenységet végzőkről vezetett nyilvántartásban szereplő ingatlanon lévő építmény: 600 Ft/m2 |
|  | 1. az a), b) és c) pont hatálya alá nem tartozó minden egyéb építmény után: 800 Ft/m2 |

* 10.§ (3) bekezdés: tartósan nem üzemeltetett kereskedelmi célra használt építmények: csak fogalom pontosítás történik, adómérték nem változik!
* 10.§ (4) bekezdés:

|  |  |
| --- | --- |
| Módosítás előtt | Módosítás után |
| Elhelyezkedéstől függetlenül a szociális, egészségügyi és gyermekvédelmi, illetőleg nevelési-oktatási intézmények céljaira szolgáló ingatlanok esetén az adó mértéke: 200,-Ft/m2. | 500 Ft/m2 |

1. Telekadó:

A telekadó mértékéről szóló 17.§ kiegészül egy új d) ponttal: a rendezési terv szerinti Gip (ipari park) övezetbe tartozó telek esetén az adó mértéke teleknagyságtól függetlenül 100 Ft/m2

1. Idegenforgalmi adó

|  |  |
| --- | --- |
| Módosítás előtt | Módosítás után |
| mértéke személyenként és vendégéjszakánként 550.**-**Ft. | 700 Ft/fő/vendégéjszaka |

1. Egyéb változások: fogalom pontosítások a Htv.-nek megfelelően, szövegszerkesztési hibák kijavítása, már nem használandó mellékletek hatályon kívül helyezése (2. melléklet: a benyújtók köre elektronikus kapcsolattartásra köteles, csak e-űrlapon nyújthatják be kérelmüket, 3. mellékelt: a szöveges részből már korábban hatályon kívül helyezére került a papír alapú vendégnyilvántartás vezetési kötelezettség, mivel jogszabály tiltja ennek előírását, így a vendégkönyv tartalmát, formáját tartalmazó melléklet felesleges. Az új 5. mellékletként a mentesség igénylésére szolgáló formanyomtatvány bevezetése.

A módosítások a következő helyi adó-bevétel többletet jelentenek a számítások szerint:

* építményadó mértékének emelése: 36.000.000,- Ft
* mentesség Htv. szerinti lakás fogalomhoz kötése: 37.000.000,- Ft
* idegenforgalmi adó emelése: 27.000.000,- Ft

A telekadó vonatkozásában az ipari park területén a mérték 100,- Ft/m2-re történő csökkenése kb. 1.000.000,- Ft-os bevétel kiesést eredményez.

A módosítások tehát nagyságrendileg 100 000 000 Ft helyi adó bevétel emelkedést eredményezhetnek.

**Hatásvizsgálat**

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálateredményéről a helyi önkormányzat képviselő-testületét tájékoztatni kell.

**Hatásvizsgálat**

**A tervezett rendeletmódosítás társadalmi hatása:** Az önkormányzat megfelelő működése fontos része az állampolgárok életének, ehhez az adórendelet szabályainak egyértelművé tétele a jogbiztonság fenntartását szolgálja. A nem Htv. szerinti lakás ingatlanok vonatkozásában a mentesség megszüntetése tisztább helyzetet eredményez a Harkány területén életvitelszerűen itt tartózkodó személyek esetében. Ugyanezt a célt szolgálja a mentesség igénybe vételénél azon feltétel bevezetése, hogy a mentesség igénylésére egy év folyamatos életvitelszerű tartózkodást ír elő a rendelet, így az adóelkerülés jelenleg emelkedő tendenciájának csökkenésére kerül sor.

A versenyképesség javítását szolgálja a vállalkozások esetében eltérő telekadó mérték az ipari park területén, ami által a foglalkoztatás növelésére is sor kerülhet, így új vállalkozások települnek be az ipari park területére. Szintén a versenyképességet szolgálja azon szolgáltatási tevékenységet végzők alacsonyabb adómértéke, akik telekadófizetési-kötelezettség hatálya alá is tartoznak.

**A rendelet-módosítás elmaradásának jogkövetkezményei:** a rendelet szövegezése egyes helyeken nem felel meg a Htv. általi fogalomhasználatnak, az adózó számára nem világos és egyértelmű rendelkezéseket tartalma, így sérül a jogbiztonság követelménye.

**A rendelet-módosítás gazdasági, költségvetési hatása**: Az önkormányzat közhatalmi bevételeinek növekedése az alábbiak szerint jelent többletbevételt:

* építményadó mértékének emelése 36.000.000,- Ft
* mentesség Htv. szerinti lakás fogalomhoz kötése: 37.000.000,- Ft
* idegenforgalmi adó emelése: 27.000.000,- Ft

A telekadó vonatkozásában az ipari park területén a mérték 100,- Ft-ra történő csökkenése kb. 1.000.000,- Ft-os bevétel kiesést eredményez.

**Környezeti és egészségi következménye**: nem kell számolni ilyen hatással.

**Adminisztratív következmények**: Az adómértékek változása és a mentesség kivezetése miatt az adózók részére új határozat megküldése szükséges, ami a napi ügyintézés feletti, egyszeri, de nagyon jelentős megnövekedett adminisztratív terhet jelent.

**A rendelet megalkotásának szükségessége, a jogalkotás elmaradásának várható következményei:**

A rendelet megalkotásának elmaradása esetén nem teljesülnek az Önkormányzat adópolitikai céljai, és a bevétel kiesése miatt a kötelező feladatok ellátása is veszélybe kerülhet. Tekintettel arra, hogy az adómértékek emelésére az építményadó esetében 2007. év óta nem került sor, a fogyasztói árindex figyelembe vételével a valorizáció irányába kell lépéseket tenni. Az adóelkerülésekre lehetőséget adó szabályozás a mentességek tekintetében bevételkiesést eredményez. Az Állami Számvevőszék ingatlanadóztatásra vonatkozó ellenőrzéseinek célkitűzései figyelembe vételre kerültek.

**A rendelet alkalmazásához szükséges személyi, szervezeti, tárgyi és pénzügyi feltételek:**rendelkezésre állnak. A megnövekedett adminisztratív terhet hivatalon belüli munkaerő-átcsoportosítással kívánjuk megoldani. Az építményadónál a papíralapú kivető határozatok postai költsége (1.395,- Ft hivatalos irat árával számolva) 5.000.000,- Ft költséget jelentenek, de a megnövekedett dologi költség is rendelkezésre áll.

Fentiek alapján kérjük a módosító rendelet tervezetének megtárgyalását és javasoljuk annak elfogadását.

Harkány, 2024. 11. 21.

Bacsáné dr. Kajdity Petra jegyző s.k.

Regényiné dr. Börczi Vera aljegyző s.k.

1. Állandó népesség: Az adott területen bejelentett lakóhellyel (állandó lakással) rendelkező személyek adatait tartalmazza, függetlenül attól, hogy van-e máshol bejelentett tartózkodási helyük (ideiglenes lakásuk). Ebbe a csoportba tartoznak azok a személyek is, akik valamely okból (munkavállalás, tanulás, diplomáciai, kereskedelmi, tudományos megbízás teljesítése stb.) az eszmei időpontban átmenetileg külföldön tartózkodtak, de bejelentett lakóhelyük (lakásuk) az adott területen volt.

   Lakónépesség: az adott területen lakóhellyel rendelkező, de másutt tartózkodási hellyel nem rendelkező személyek, valamint az ugyanezen területen tartózkodási hellyel rendelkező személyek együttes száma

   A lakásállomány a hagyományos lakásstatisztikai feldolgozások egyik aggregált adata, amely tartalmilag a lakott lakások, a nem lakott lakások, valamint a lakott üdülők összessége. [↑](#footnote-ref-1)